ཉག་ཁ་དེ་ནས་ཤར་ཕྱོགས་སུ་བལྟས་ན་ཀན་སུའུ་ཞིང་ཆེན་གྱི་ཀ་ཅུ་གྲོང་ལ་བགྲོད་སའི་ལམ་བུ་མཐོང་ཐུབ་ལ་དེ་ནས་ནུབ་ཕྱོགས་སུ་བལྟས་ན་རྡོ་སྦིས་ལུང་བ་ནི་ལག་མཐིལ་དུ་བླངས་པ་ལྟར་དུ་མཐོང་ཐུབ།དར་རྒྱལ་ཀླད་ནི་གླ་དང་དགོ་བ།གནའ་བ་སོགས་རི་སྐྱེས་སྲོག་ཆགས་སྣ་ཚོགས་བག་ཡངས་སུ་རྒྱུ་བའི་གནས་ཤིག་ཡིན་པར་མ་ཟད།རྩྭ་རྩི་ཐོག་ཤིན་ཏུ་རྒྱས་པའི་རྩྭ་ས་མཆོག་ཏུ་གྱུར་པ་ཞིག་ཀྱང་ཡིན་པས་འདི་རུ་གཡང་དཀར་གྱི་ཁྱུ་ཚོགས་སྤྲིན་བཞིན་རྒྱུ་ཞིང་།ཟོག་ལུག་གི་ཤ་ཤེད་ཧ་ཅང་བཟང་།དེར་མ་ཟད་གནས་འདི་ནི་རྩྭ་སྨན་གྱི་རིགས་མོད་པོ་ཡོད་སའི་གནས་ཤིག་ཀྱང་ཡིན་པ་དང་།ལོ་རེའི་སྟོན་མཇུག་གི་སྐབས་སུ་ཐག་ཉེ་རིང་ཀུན་གྱི་བོད་རྒྱ་སྨན་པ་མང་པོས་སྨན་རྩྭ་འཐུ་ས་གཙོ་བོ་ཞིག་ཀྱང་ཡིན་པ་དང་།གཞན་ཡང་རི་བོ་འདིའི་ས་བབ་ཀྱི་དབང་གིས་དབྱར་རྩྭ་དགུན་འབུའང་ཕོན་ཆེན་ཐོན་བཞིན་ཡོད་པས་དར་རྒྱལ་རི་བོ་ནི་སྨན་རྩྭའི་ཐོན་ཁུངས་ཕུན་སུམ་ཚོགས་པའི་གཏེར་མཛོད་ལྟ་བུ་ཞིག་ཀྱང་ཡིན་ནོ།